Zeso madirra bazima mari icanabaqquipomarrari:
—Ouape zama bazimaza ossiuerrene auatorizarraro.
Madirra ouaza toquerrenarraripa ossiuerrene carrimanaui.
Ossiuerrene carrimanazapa camittehe rriquerreranicca naco carrimanaui.
Nazama camittehe rriquerreranicca carrimanazapa uimasiricca ziziniza toquerrena-rrarauitoui −nade Zeso.
Naraha marinarra parizeoza rrehe quenarrari attideni Zesoza:
—Tia motta titauimari tetecomera narraro.
Ia motta itauimari ecomerani bica terrerani,
inarraro −quenade.
Naraha Zeso pouadeniza uati tade:
—Rrehe,
oua motta otauimari ouacomereraha ouattipe parrissa.
Ouape oua occarronaniuarri nauato onani.
Oua occani onaniuarri naqui nauato onani.
Naraha tiadenipe occarronaniuarri ssamoqquiri tiquenani.
Oua occani uarri naqui ssamoqquiri tiquenani −nade Zeso.
—Neraha tiadenipe arrirraro namiza madimanarraridenicca marinarrazara madirracca uima nattomede nauatoqquiri tiquenarraro.
Madirrarrine uima bica terrerani tiadeniza auato tezape:
“Pocca uima uaidira tani.
Icca marinarrassa nerrerani” titiquena neraha ouape nema onerrerani.
Madirracca uima nattome onerrerani.
Neraha oua madirracca uima nattome onaniuarrinepe oua motta nattome onerrerani.
Occa Abi oua Cazossede tezerrena madirradenicca uima nanattome ihinanarraro.
Nema inarrarope madirracca uimaza:
“Uaidira tani” onezape ouattipe parrissa.
Naraha ticcadeni marinarra dozo nanizape:
“Madirra pamaha qqui toquenarrari poccadeni uima narrarossa narraro ecomeremanezape pouadeni attiza parrissa tiquenarri” nade.
Ouape oua motta otauimari ohouacomera neraha Abi oua Cazossede naco otauimari ehecomera narraro −nade Zeso.
Naraha Zesoza uati toquenapomade:
—Ticca abipa nerrecouarri madirrari?
−quenade.
Naraha Zesopa pouadeniza uati tapomade:
—Ouaza tinoccodeni rriza tani,
occa Abiza naqui tinoccodeni rriza tani.
Ouaza tinoccodeni rrizera tezape occa Abiza naqui tinoccodeni rrizera tanitouiraha −nade Zeso.
Narraro uimape Deoza dada toqquimauarricca ziniro uauaza bau cacauittizeri narizaniuarri mari icanabaqquirraride.
Nauizapa Zeso dama iquena-rraraccade,
pouaza uima torraniuarrinecca uada bacco terreraqqueza.
Naraha Zeso pouadeniza uati tapomade:
—Ouape occaninitoui.
Occanizape otoui qqui tarizemananitoui.
Naraha oua occaniniuarri rraui tirraniuarrinepe tiparriremane-rrerani.
Tiadenipe ticcadeni uimasirima tirricanitoui −nade Zeso.
Naraha zodeodenipa:
—Poua nanazoqqueuiuarrineco?
Nerrecotouira “Oua occaniniuarri rraui tirraniuarrinepe tiparriremane-rrerani” naua?
−quenade.
Nazapa Zeso pouadeniza uati tade:
—Tiadenipe arrirraro namicca tiquerrenani.
Naraha ouape arrirraro namicca orrarrerani.
Ouape memeuarricca orrani.
Arri ouatti tiadeniza:
“Ticcadeni uimasirima tirricanitoui” onarrarope ouaza parrissa tiquenerrerarraro.
Ouape arri uati uati onarraro orrani onarraroza parrissa tiquenerrereza naqui ticcadeni uimasirima tirricarizanitoui,
onarraro −nade Zeso.
Naraha manaco Zesoza uati toquenade:
—Tiape nerreco madirra tirrani?
−quenade.
Naraha Zesopa:
—Ouape taide otauimari tiadeniza uati uati onarronarraroa arri rridapana tiadeniza uati uati onarraroparri.
Nema nezape ticcadeni uaidirehe bazima tiadeniza uati onezape tiadeniza uima ssonarinitouiraha nema onerrerani.
Naraha oua cazosserrarina parrissa uati uati tarrari.
Pouapa ouaza uati uati taui omittezana arrirraro zamacca madirraza uati uati ohoqquima narraro −nade Zeso.
Naraha pouadenipa Zeso pocca Abi Deocca uima uati uati tarraripa mittemanauissa tarrararrari.
Narrarorrine Zeso denima uati tapomarraride:
—Ouape Madirra Bedi orrarraroa niza aua porimacossaniza oua acca ticanamacosse-maneza que onanitoui.
Nazana nauatoqquiri tiquenanitoui:
Arri uati uati onarraro orrani onarrarope parrissa.
Oua mottape oua nacassa onanicca onane-rrerani.
Occa Abi oua mari canazana uati uati ohonanarraro.
Nazama oua Cazossedepa ouaza madiui.
Occa Abipa oua motta orraniuarrine oua nebo-rraraui,
uarrirriraza Pouaza bica tanicca ohonana nezape −nade.
Narraria Zeso uati uati tazapa madirra mota uapi taha pouaza parrissa quenarraride.